Subaru er et mærke, der har dyrket sin egen niche i årevis. Hvor mange producenter har skiftet retning flere gange, har Subaru holdt fast i nogle ret klare principper: firehjulstræk som standard i de fleste modeller, boxermotorer og fokus på stabilitet under alle forhold.

Det har gjort mærket populært i markeder med hårdt klima og dårlige vejforhold, hvor greb og forudsigelighed er vigtigere end design og status. Samtidig har Subaru haft en loyal kundebase, netop fordi bilerne ikke forsøger at være alt muligt andet.

Overgangen til elbiler er kommet senere end hos mange konkurrenter, og den sker i høj grad i samarbejde med andre producenter – blandt andet Toyota. Toyota en betydelig minoritetsandel (omkring 20 procent) i Subaru, og de to samarbejder tæt om blandt andet elbiler og teknologi. Det betyder, at Subarus elbiler ikke er udviklet helt fra bunden alene, men stadig forsøger at videreføre mærkets fokus på sikkerhed og vejgreb.

Subaru henvender sig til bilkøbere, der prioriterer funktion og driftssikkerhed over image. Det er ikke nødvendigvis det mest moderne eller mest teknologitunge mærke – men et, der bygger på en ret konsekvent idé om, hvad en bil skal kunne i hverdagen.